พอดีหนูกินยาคุมแผงสุดท้ายตอนประจำเดือนมาต้นเดือนเมษา หลังจากนั้นก็หยุดกินไป เดือนพฤษภาประจำเดือนมาปกติ แต่พอมิถุนาประจำเดือนขาด นับช่วงจากที่มาล่าสุดจนตอนนี้ก็53วัน(ตามแอปสุขภาพในไอโฟน) มีเพศสัมพันธ์โดยใส่ถุงยางอนามัยตลอด มีโอกาสท้องไหมคะ หรือเป็นแค่ผลข้างเคียงของการหยุดยาคุม ตอนนี้มีอาการวิงเวียนเป็นพักๆ เวลากินข้าวมื้อเย็นก็คลื่นไส้อยากจะอาเจียน(เป็นเฉพาะมื้อเย็นค่ะ) หิวแต่ไม่อยากกินอะไรในช่วงเย็น มีอุจาระเหลวน้ำตาลดำ มีเจ็บหัวนมเวลาสัมผัสด้วยค่ะ อันนี้เกิดจากอะไรคะ
สวัสดีค่ะ หลังการหยุดยาคุมแบบแผงรายเดือนนั้น หากไม่ได้มีความผิดปกติในการตกไข่และมดลูก ประจำเดือนและการตกไข่ควรจะกลับมาเป็นปกติภายในประมาณ 1-3 เดือนและหลังจากหยุดยา ถ้ามีเพศสัมพันธ์ใส่ถุงยางอนามัยตลอด โอกาสตั้งครรภ์ก็มีได้น้อยการที่ประจำเดือนขาดหายไปหลังจากที่เคยกลับมาเป็นปกติแล้วนั้น อาจจะมีสาเหตุได้หลายอย่างนอกเหนือจากการตั้งครรภ์เช่น ภาวะถุงน้ำหลายใบในรังไข่ พังผืดมดลูก โรคไทรอยด์หรือต่อมไร้ท่อทำงานผิดปกติ ผนังมดลูกบาง ความเครียด ความกังวล เป็นต้น อาการอื่นๆดังกล่าวมาไม่ได้จำเพาะเจาะจงต่อการตั้งครรภ์หากยังไม่สบายใจเรื่องการตั้งครรภ์นั้น สามารถซื้อชุดตรวจครรภ์ทางปัสสาวะมาตรวจได้เองเบื้องต้น ให้ผลบวกได้ตั้งแต่ 10-14 วันหลังปฏิสนธิ หากให้ผลลบ แต่รอบเดือนก็ยังไม่มา ควรไปยืนยันผลที่รพ.และหาสาเหตุที่แน่ชัดต่อไป